伯時彭蠡春牧圖
作者：黄庭堅
朝代：宋

paragraphs: 岳陽樓上春已歸，湖中鴻雁拍波飛。
布帆天闊隨鳥道，石林風晚吹人衣。
春水初生及馬腹，浮灘欲上西山麓。
遙看絕嶺秀雲松，上有垂蘿暗谿谷。
沙眠草嚙性不驕，側身注目鳴相招。
林間瞥過星爍爍，原上獨立風蕭蕭。
君不見中原真種胡塵沒，南行市骨何倉卒。
秪收力健載征夫，肯向時危辨奇骨。
即令貢馬西北來，東西坊監屯雲開。
紛然駑驥同一秣，爾可不憂四蹄脫。